ÆNDRING AF FORRETNINGSORDENEN

Ændring 1

Artikel 1

Den Blandede Parlamentariske Forsamling

1. Den Blandede Parlamentariske Forsamling AVS-EU oprettes i henhold til artikel 17 i partnerskabsaftalen mellem gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side.

2. Den Blandede Parlamentariske Forsamling består af lige mange EU-repræsentanter og AVS-repræsentanter. Medlemmerne af Den Blandede Parlamentariske Forsamling er medlemmer af Europa-Parlamentet på den ene side og parlamentsmedlemmer eller subsidiært repræsentanter udpeget af hver AVS-stats parlament på den anden side. Findes der ikke noget parlament, skal deltagelsen uden stemmeret af en repræsentant fra den berørte AVS-stat på forhånd godkendes af Den Blandede Parlamentariske Forsamling.

3. Forsamlingens medlemmers mandater attesteres i en skrivelse om deres udnævnelse, for AVS-repræsentanternes vedkommende fra de kompetente myndigheder i deres respektive stater, og for så vidt angår repræsentanterne for Europa-Parlamentet fra Europa-Parlamentets formand.

Ændring 2

Artikel 18

Forsamlingens beslutninger

1. Præsidiet opstiller en liste på højst fem spørgsmål og temaer om udviklingssamarbejdet mellem Den Europæiske Union og AVS-staterne i henhold til partnerskabsaftalen, som skal indgå i forslaget til dagsorden i henhold til forretningsordenens artikel 8.

2. En repræsentant for AVS-staterne, en politisk gruppe eller ti medlemmer kan fremsætte et forslag til beslutning vedrørende et spørgsmål, der er omfattet af partnerskabsaftalen. Forslag til beslutning skal dog være begrænset til de punkter, der er opført på dagsordenen for samlingen og må ikke være på mere end 800 ord. Forslag til beslutning skal fremsættes fire uger inden åbningen af det plenarmøde, hvor de skal behandles og sættes under afstemning.

3. Forslag til beslutning forelægges for Præsidiet. Præsidiet kontrollerer, at hvert beslutningsforslag opfylder betingelserne i ovenstående stykke, er opført på dagsordenen og foreligger på engelsk og fransk. Præsidiets forslag forelægges til godkendelse i Forsamlingen.

4. Præsidiet sender de beslutningsforslag, som omhandler spørgsmål i forbindelse med hovedbetænkningen eller de stående parlamentariske udvalg, til de respektive ordførere.

5. Formanden opfordrer de medlemmer, som har fremsat beslutningsforslag om samme emne, til at udarbejde et kompromisbeslutningsforslag. Hvert kompromisbeslutningsforslag samt ændringsforslag hertil sættes til afstemning i Forsamlingen efter forhandlingen. Så snart et kompromisbeslutningsforslag er vedtaget, bortfalder alle de øvrige beslutningsforslag om samme emne.

6. Beslutningsforslag vedrørende grundlæggende frihedsrettigheder og individuelle menneskerettigheder behandles i henhold til særlige interne bestemmelser, der udarbejdes af Præsidiet.

7. Beslutninger vedtaget af Forsamlingen sendes til Kommissionen og Ministerrådet samt til alle andre interesserede parter. Kommissionen og Ministerrådet aflægger på Forsamlingens følgende plenarmøde beretning om opfølgningen af de vedtagne beslutninger.

Ændring 3

BILAG I: De stående parlamentariske udvalgs beføjelser, ansvarsområder, sammensætning og procedurer

Artikel 1

Der nedsættes tre stående parlamentariske udvalg med følgende beføjelser og ansvarsområder:

I. UDVALGET OM POLITISKE SPØRGSMÅL

Dette udvalgs sagsområde omfatter:

1. den politiske dialog (artikel 8 i partnerskabsaftalen AVS-EU) og den institutionelle udvikling;

2. respekt for og fremme af menneskerettighederne, demokratiet og en god regeringsførelse (artikel 9 i partnerskabsaftalen AVS-EU);

3. fredskonsolidering samt forebyggelse og løsning af konflikter (artikel 11 i partnerskabsaftalen AVS-EU);

4. migration (artikel 13 i partnerskabsaftalen AVS-EU);

5. Forsamlingens forbindelser med relevante internationale organisationer.

Udvalget koordinerer arbejdet med informations- og undersøgelsesrejser, også i forbindelse med rejser for valgobservatører, i overensstemmelse med artikel 28 i Forsamlingens forretningsorden.

II. UDVALGET OM ØKONOMISK UDVIKLING, FINANSER OG HANDEL

Dette udvalgs sagsområde omfatter:

1. økonomisk udvikling og handelssamarbejde samt kapacitetsopbygning til udvikling og partnerskab;

2. makroøkonomiske og strukturelle reformer, udvikling af de økonomiske sektorer og turisme (artikel 22-24 i partnerskabsaftalen AVS-EU);

3. nye handelsaftaler AVS-EU, adgang til markedet og gradvis integration af AVS-staterne i verdensøkonomien (artikel 34-37 i partnerskabsaftalen AVS-EU);

4. handel og arbejdsstandarder (artikel 50 i partnerskabsaftalen AVS-EU);

5. udvikling af landområder, fiskeri og fødevaresikkerhed (artikel 53 og 54 i partnerskabsaftalen AVS-EU);

6. alle spørgsmål vedrørende samarbejde med henblik på udviklingsfinansiering, herunder opfølgning af gennemførelsen af Den Europæiske Udviklingsfond.

III. UDVALGET OM SOCIALE ANLIGGENDER OG MILJØ

Dette udvalgs sagsområde omfatter:

1. social og menneskelig udvikling;

2. sociale infrastrukturer og tjenesteydelser, herunder sundheds- og uddannelsesspørgsmål (artikel 25 i partnerskabsaftalen AVS-EU);

3. ungdomsanliggender og kulturel udvikling (artikel 26 og 27 i partnerskabsaftalen AVS-EU);

4. kønsaspektet (artikel 31 i partnerskabsaftalen AVS-EU);

5. miljø og naturressourcer (artikel 32 i partnerskabsaftalen AVS-EU).

Artikel 2

1. Hvert medlem af Forsamlingen har ret til at være medlem af et af de stående udvalg.

2. To af udvalgene sammensættes af 52 medlemmer og et af 50 medlemmer, og de består af lige mange medlemmer af Europa-Parlamentet på den ene side og parlamentsmedlemmer, der repræsenterer AVS-staterne, på den anden side. Hvis antallet af AVS-stater øges, øges antallet af medlemmer i de stående udvalg tilsvarende.

3. Medlemmerne kan efter indbydelse fra udvalgets formandskab deltage i møder i udvalg, de ikke er medlemmer af, i rådgivende øjemed eller hvis drøftelsen vedrører deres land eller region.

4. Deltagelsen af repræsentanter, der ikke er medlemmer af et parlament, er kun tilladt, hvis drøftelsen vedrører deres land; de har imidlertid ikke stemmeret.

5. Medmindre udvalget træffer anden afgørelse er alle møder offentlige.

Artikel 3

1. Udvalgenes sammensætning afspejler så vidt muligt Forsamlingens.

2. Udvalgene vælger et udvalgsformandskab for et år ad gangen.

3. Udvalgets formandskab består af to formænd (en repræsentant for Europa-Parlamentet og en repræsentant for AVS-staterne) og to næstformænd (en repræsentant for AVS-staterne og en repræsentant for Europa-Parlamentet).

4. Udvalgene ledes i fællesskab af et medlem af Europa-Parlamentet og et parlamentsmedlem fra en AVS-stat.

5. Udvalgene kan udpege ordførere til behandling af specifikke spørgsmål under deres kompetenceområde og til udarbejdelse af betænkninger og beslutninger, som skal forelægges for Forsamlingen.

6. Udvalgene skal redegøre for deres virksomhed over for Forsamlingen.

Artikel 4

1. Udvalgene mødes efter indkaldelse fra deres formænd højst fire gange om året, heraf to gange under Forsamlingens plenarmøder.

2. Ethvert medlem kan indgive ændringsforslag med henblik på behandling i udvalg. Hvad angår proceduren, finder artikel 3 (andre institutioners tilstedeværelse), 4 (observatører), 9 (beslutningsdygtighed), 10 (forsæde under møderne), 16 (stemmeret og afstemningsregler) og 29 (samråd med civilsamfundet) i Forsamlingens forretningsorden anvendelse i tilpasset form på udvalgsmøderne.